Imtella' Awwissu 20, 2021 Rapport: Massimo Axisa Il-Kunsill Nutarili qed jipproponi li n-nutara ma jibqgħux iżommu għandhom flus ta' konvenji, u li minflok, dawn il-flus għandhom jiġu ffriżati u jinżammu fil-kont tal-bank tax-xerrej stess. Meta imbagħad jgħaddi iż-żmien tal-konvenju, u jsir il-bejgħ, il-flus jgħaddu għand il-bejjiegħ mingħand ix-xerrej, bl-awtorizzazzjoni tan-nutar. Fid-dawl tal-każ tan-Nutar Ivan Barbara, li tilef ħajtu bil-Covid waqt li kien l-Indja jaddotta tifla, u li klijenti tiegħu qed jakkużaw lin-Nutar u lil martu b'miżapproprijazzjoni ta' fondi u frodi, il-President tal-Kunsill Nutarili Clinton Bellizzi spjega ma' Television Malta x'inhu l-proċess legali meta nutar imut. Fl-isfond tal-każ li tqajjem fl-aħħar jiem dwar allegat miżapproprijazzjoni ta' fondi minn Nutar Ivan Barbara, il-Kunsill Nutarili qed jipproponi li n-nutara m'għandhomx jibqgħu iżommu għandhom il-flus tal-klijenti. Kif inhi s-sitwazzjoni s'issa, jekk xerrej se jagħmel konvenju jrid iħalli l-flus għand in-Nutar tiegħu, b'diversi kundizzjonijiet, sakemm isir il-kuntratt tal-bejgħ. Il-President tal-Kunsill Nutarili, Clinton Bellizzi, qal ma' Television Malta li l-Nutar huwa obbligat bil-liġi li dawn il-flus ma jintmessux min-Nutar, u li ma jintużaw għall-ebda għan ieħor, għajr meta n-Nutar jiġi biex jgħaddi l-flus lill-bejjiegħ. B'hekk, Dr Bellizzi spjega li l-Kunsill Nutarili qed jipproponi li l-flus ma jibqgħux jingħataw lin-Nutar, iżda jkun il-bank tax-xerrej li jimblokka l-ammont ta' flus, li mbagħad jingħataw lill-bejjiegħ mill-bank mall-iffirmar tal-kuntratt/ Qal li b'hekk jiġu evitati dawn it-tip ta' każijiet, li fi kliemu, jpoġġu l-professjoni nutarili f'lenti kerha. "Wieħed jistenna li l-banek, pereżempju, joffru li mingħajr ma l-flus jiċċaqilqu minn kont għall-ieħor, jew imorru f'kont ta' terzi, ikunu mblokkati b'mod elettroniku, u mbagħad malli n-nutar jikkonferma, bħala persuna indipendenti li qed jagħti fiduċja pubblika lil dak li qed jiġri, malli jikkonferma li saret dik it-tranżazzjoni allura jista' jikkonferma li l-flus jistgħu jiċċaqilqu. Hekk il-flus jibqgħu ffriżati fil-kont ta' dak li jkun." Fil-jiem li għaddew ġie rrappurtat kif klijenti tan-Nutar Ivan Barbara, li tilef ħajtu bil-Covid fl-Indja, qalu li l-flus tagħhom intużaw mill-istess nutar għal affarijiet oħra. Din l-allegazzjoni ġiet miċħuda minn mart in-nutar Barbara, li f'ittra bl-avukat ċaħdet l-allegazzjoni li l-koppja ħallset għall-addozzjoni ta' binthom fl-Indja, minn flus tal-klijenti. Qalet li l-fondi għall-addozzjoni ħarġu mill-kontijiet bankarji tagħha personali. Madanakollu, mart in-nutar ma tat ebda raġuni għaliex iddeċidiet li tirrinunzja l-wirt ta' żewġha. It-tliet klijenti issa talbu li tinfetaħ inkjesta maġisterjali, f'rikors li fih jallegaw li twettaq reat kriminali mhux biss minnu iżda wkoll minn martu Roseanne. Dr Bellizzi spjega kif f'każ bħal dan, meta nutar jitlef ħajtu, hemm proċessi legali li jridu jiġu segwiti. "F'dak il-każ hemm proċess bil-liġi li anke aħna ppruvajna nibdew f'dan il-każ mill-ewwel kemm jista' jkun, l-unika differenza hija li f'dan il-każ kien hemm ir-rinunzja allura ma nafux f'dan il-każ min huma l-werrieta tan-nutar li ġie nieqes. Iżda fil-każijiet normali fejn nafu min huma l-werrieta, wieħed jikkuntaytja lill-werrieta, b'din il-proċedura għamilniha wkoll f'dan il-każ tramite l-Avukat Ġenerali biex jiġi appuntat Nutar konservatur, f'dan il-każ huwa wkoll in-Nutar Prinċipali tal-Gvern, u jibda l-proċess biex jinġabru l-atti kollha li hemm pendenti u jiġu ċċekkjati, wieħed, wieħed." Dwar x'jiġri meta l-Kunsill jidħollu rapport dwar allegat abbuz dwar nutar partikolari, Dr Bellizzi spjega li hemm żewġ tipi ta' rapporti – dawk fejn nutar ikun kiser l-etika tiegħu, u allura hemm jintervjeni l-istess Kunsill, u rapporti oħrajn li jittrattaw reat kriminali, li allura tagħhom in-Nutar jista' jitlef id-dritt li jipprattika, u anke jeħel sentenza ta' priġunerija. B'reazzjoni għal dan, kelliema għall-Ministeru tal-Ġustizzja qalet ma' TVM li t-taħditiet dwar sistema aktar wiesa' u li tipproteġi aktar liċ-ċittadini meta dawn iħallsu flus, jinsabu għaddejjin bejn il-Kunsill Nutarili u l-Gvern.